Mišljenje Europskog odbora regija – Putovi do školskog uspjeha

(2022/C 498/10)

Izvjestiteljica: Inga BĒRZIŅA (LV/Renew E.), članica Općinskog vijeća Općine Kuldīga Referentni dokument: Prijedlog preporuke Vijeća o inicijativi „Putovi do školskog uspjeha” COM(2022) 316

I. PREPORUKE ZA IZMJENE

Prijedlog preporuke Vijeća o inicijativi „Putevi do školskog uspjeha”

COM (2022) 316

Amandman 1.

Uvodna izjava 2.

Prijedlog Komisije Amandman OR-a (2) Europska komisija donijela je 30. rujna 2020. Komunikaciju o uspostavi europskog prostora obrazovanja do 2025., u kojoj je uključivost navedena kao jedna od njegovih šest dimenzija (1). Vijeće je 18. veljače 2021. donijelo Rezoluciju Vijeća o strateškom okviru za europsku suradnju u području obrazovanja i osposobljavanja u smjeru europskog prostora obrazovanja i šire (2021.–2030.) (2). (2) Europska komisija donijela je 30. rujna 2020. Komunikaciju o uspostavi europskog prostora obrazovanja do 2025., u kojoj je uključivost navedena kao jedna od njegovih šest dimenzija (1). Vijeće je 18. veljače 2021. donijelo Rezoluciju Vijeća o strateškom okviru za europsku suradnju u području obrazovanja i osposobljavanja u smjeru europskog prostora obrazovanja i šire (2021.–2030.) (2). Europski odbor regija usvojio je 19. ožujka 2021. mišljenje „Uspostava europskog prostora obrazovanja do 2025.” (3) .

Obrazloženje

Predlaže se dodavanje upućivanja na mišljenje OR-a o Komunikaciji Europske komisije o uspostavi europskog prostora obrazovanja do 2025.

Amandman 2.

Uvodna izjava 5.

(Nova uvodna izjava)

Prijedlog Komisije Amandman OR-a U završnom izvješću Konferencije o budućnosti Europe, EU se također poziva da osigura da svi građani i građanke EU-a mogu imati koristi od digitalizacije tako što će im se pružiti prilike i omogućiti stjecanje potrebnih digitalnih vještina (1) . Europska komisija namjerava predstaviti prijedloge za preporuku o boljem stjecanju digitalnih vještina tijekom obrazovanja i osposobljavanja i o europskoj potvrdi za digitalne vještine (2) .

Obrazloženje

Važno je iskoristiti prednosti koje pruža digitalizacija tako da se građanima pruže prilike i omogući stjecanje odgovarajućih digitalnih vještina.

Amandman 3.

Uvodna izjava 25.

Prijedlog Komisije Amandman OR-a (25) Potrebno je nastojati smanjiti broj učenika koji postižu slabe rezultate i onih koji rano napuštaju školovanje te promicati školski uspjeh u sustavima obrazovanja i osposobljavanja u čitavom EU-u. Radi pružanja koordinirane potpore djeci, mladima i njihovim obiteljima potrebno je na razini sustava osigurati usklađenost mjera politika, koordinaciju s drugim relevantnim područjima politika (kao što su zdravstvo, socijalne usluge, zapošljavanje, stanovanje, pravosuđe, migracije i integracija) i djelotvornu suradnju različitih dionika na svim razinama (nacionalnoj, regionalnoj, lokalnoj, školskoj). Istodobno je potrebno promicati pristupe na razini cijele škole kojima su obuhvaćena sva područja aktivnosti (poučavanje i učenje; planiranje i upravljanje itd.) i u kojima sudjeluju svi ključni dionici: učenici, ravnatelji škola, nastavno i nenastavno osoblje, roditelji i obitelji te lokalna i šira zajednica (1). (25) Potrebno je nastojati smanjiti broj učenika koji postižu slabe rezultate i onih koji rano napuštaju školovanje te promicati školski uspjeh u sustavima obrazovanja i osposobljavanja u čitavom EU-u. Radi pružanja koordinirane potpore djeci, mladima i njihovim obiteljima potrebno je na razini sustava osigurati usklađenost mjera politika, koordinaciju s drugim relevantnim područjima politika (kao što su zdravstvo, socijalne usluge, zapošljavanje, stanovanje, pravosuđe, migracije i integracija) i djelotvornu suradnju različitih dionika na svim razinama (na europskoj , nacionalnoj, regionalnoj i lokalnoj razini, kao i na razini škola) u skladu s načelima višerazinskog upravljanja . Istodobno je potrebno promicati pristupe na razini cijele škole kojima su obuhvaćena sva područja aktivnosti (poučavanje i učenje; planiranje i upravljanje itd.) i u kojima sudjeluju svi ključni dionici: učenici, ravnatelji škola, nastavno i nenastavno osoblje, roditelji i obitelji te lokalna i šira zajednica (1).

Obrazloženje

Obrazovanje i osposobljavanje poboljšala bi primjena načela i praksi višerazinskog upravljanja, kako je opisano u Rezoluciji OR-a o Povelji o višerazinskom upravljanju u Europi (1).

Amandman 4.

Točka 1.

Prijedlog Komisije Amandman OR-a 1. do 2025. izrade ili dodatno ojačaju integriranu i sveobuhvatnu strategiju za školski uspjeh, na odgovarajućoj razini i u skladu sa strukturom svojih sustava obrazovanja i osposobljavanja, radi odvajanja odgojno-obrazovnih ishoda od socioekonomskog položaja, promicanja uključivosti u obrazovanju (među ostalim suzbijanjem segregacije u obrazovanju) i daljnjeg smanjivanja ranog napuštanja školovanja i slabih rezultata iz osnovnih vještina, kako je predloženo u okviru politike navedenom u Prilogu. Posebnu pozornost trebalo bi posvetiti dobrobiti u školi jer je ona ključna komponenta školskog uspjeha. Ta strategija trebala bi sadržavati mjere prevencije, intervencije i kompenzacije (uključujući mjere ponuđene u okviru Garancije za mlade), temeljiti se na dokazima i u njoj bi se univerzalne mjere trebale kombinirati s ciljanim i/ili prilagođenim odredbama za učenike kojima je potrebna dodatna pozornost i potpora u uključivim okruženjima (kao što su učenici slabijeg socioekonomskog statusa, učenici migrantskog – među ostalim izbjegličkog – ili romskog podrijetla, učenici s vidljivim i nevidljivim vrstama invaliditeta, s posebnim obrazovnim potrebama ili problemima s mentalnim zdravljem). Ta strategija trebala bi se temeljiti i na strukturiranoj suradnji dionika iz različitih područja politike te s različitih razina upravljanja i obrazovnih razina; za nju bi trebalo osigurati odgovarajuća financijska sredstva i uz nju pripremiti jasan plan provedbe i evaluacije; 2. do 2025. izrade ili dodatno ojačaju integriranu i sveobuhvatnu strategiju za školski uspjeh, na odgovarajućoj razini i u skladu sa strukturom svojih sustava obrazovanja i osposobljavanja kao i uzimajući u obzir odgovarajuće decentralizirane sustave , radi odvajanja odgojno-obrazovnih ishoda od socioekonomskog položaja, promicanja uključivosti u obrazovanju (među ostalim suzbijanjem segregacije u obrazovanju) i daljnjeg smanjivanja ranog napuštanja školovanja i slabih rezultata iz osnovnih vještina, kako je predloženo u okviru politike navedenom u Prilogu. Posebnu pozornost trebalo bi posvetiti dobrobiti te okolišnim i zdravstvenim uvjetima u školi i njezinoj okolici jer je ona ključna komponenta školskog uspjeha. Ta strategija trebala bi sadržavati mjere planiranja, prevencije, intervencije i kompenzacije (uključujući mjere ponuđene u okviru Garancije za mlade), temeljiti se na dokazima i u njoj bi se univerzalne mjere trebale kombinirati s ciljanim i/ili prilagođenim odredbama za učenike kojima je potrebna dodatna pozornost i potpora u uključivim okruženjima (kao što su učenici slabijeg socioekonomskog statusa, učenici migrantskog – među ostalim izbjegličkog – ili romskog podrijetla, učenici s vidljivim i nevidljivim vrstama invaliditeta, s posebnim obrazovnim potrebama ili problemima s mentalnim zdravljem). Ta strategija trebala bi se temeljiti i na strukturiranoj suradnji dionika iz različitih područja politike te s različitih razina upravljanja i obrazovnih razina; za nju bi trebalo osigurati odgovarajuća financijska sredstva i uz nju pripremiti jasan plan provedbe , evaluacije i praćenja ;

Obrazloženje

Lokalne i regionalne vlasti imaju ključnu ulogu u ostvarivanju vizije europskog prostora obrazovanja zbog njihove izravne i uske povezanosti sa zajednicama u kojima se provode obrazovne politike definirane na europskoj razini i koje na njih imaju izravan učinak (2).

Amandman 5.

Točka 3.

Prijedlog Komisije Amandman OR-a 3. u kontekstu integrirane i sveobuhvatne strategije kombiniraju mjere prevencije, intervencije i kompenzacije, kako su navedene u okviru politike u Prilogu, radi pružanja potpore: 3. u kontekstu integrirane , uključive i sveobuhvatne strategije kombiniraju mjere prevencije, intervencije i kompenzacije, kako su navedene u okviru politike u Prilogu, radi pružanja potpore:

Obrazloženje

Razumljivo samo po sebi.

Amandman 6.

Točka 3.3.

Prijedlog Komisije Amandman OR-a 3.3. školama – u oblikovanju pristupa školskom uspjehu „na razini cijele škole”, u čijem okviru svi članovi školske zajednice (ravnatelji škola, učitelji, nastavnici i drugi odgojno-obrazovni djelatnici, učenici, roditelji, obitelji i lokalna zajednica) i vanjski dionici aktivno sudjeluju i surađuju u promicanju obrazovnog uspjeha za sve učenike; 3.3. školama – u oblikovanju pristupa školskom uspjehu „na razini cijele škole”, u čijem okviru svi članovi školske zajednice (ravnatelji škola, učitelji, nastavnici i drugi odgojno-obrazovni djelatnici, učenici, roditelji, obitelji i lokalna zajednica , uključujući lokalne i regionalne vlasti ) i vanjski dionici aktivno sudjeluju i surađuju u promicanju obrazovnog uspjeha za sve učenike;

Obrazloženje

Lokalne i regionalne vlasti odgovorne su za škole i promiču razvoj „pristupa na razini cijele škole”, među ostalim primjenom pristupa četverostruke spirale, modela suradnje koji stavlja snažan naglasak na ljude i njihove potrebe, zajedno s dionicima iz javnog i privatnog sektora te akademskom zajednicom.

Amandman 7.

Točka 4.

Prijedlog Komisije Amandman OR-a 4. optimiziraju upotrebu nacionalnih i EU-ovih resursa za ulaganje u infrastrukturu, stručno usavršavanje, alate i resurse za jačanje uključivosti, ravnopravnosti i dobrobiti u obrazovanju, među ostalim fondova i stručnog znanja EU-a za reforme i ulaganje u infrastrukturu, alate, pedagogiju i stvaranje zdravih okruženja za učenje, pogotovo programa Erasmus+, Mehanizma za oporavak i otpornost, Europskog socijalnog fonda plus, Europskog fonda za regionalni razvoj, programa Digitalna Europa, programa Obzor Europa, Instrumenta za tehničku potporu, Fonda za azil, migracije i integraciju itd. te osiguraju da upotreba sredstava bude usklađena s cjelokupnom strategijom; 4. optimiziraju upotrebu lokalnih, regionalnih i nacionalnih i EU-ovih resursa za ulaganje u infrastrukturu, stručno usavršavanje, alate i resurse za jačanje uključivosti, ravnopravnosti i dobrobiti u obrazovanju, među ostalim fondova i stručnog znanja EU-a za reforme i ulaganje u infrastrukturu, alate, pedagogiju i stvaranje zdravih okruženja za učenje, pogotovo programa Erasmus+, Mehanizma za oporavak i otpornost, Europskog socijalnog fonda plus, Europskog fonda za regionalni razvoj, programa Digitalna Europa, programa Obzor Europa, Instrumenta za tehničku potporu, Fonda za azil, migracije i integraciju itd. te osiguraju da upotreba sredstava bude usklađena s cjelokupnom strategijom;

Obrazloženje

Predlaže se uključivanje lokalne i regionalne razine.

II. PREPORUKE O POLITIKAMA

EUROPSKI ODBOR REGIJA (OR),

Osobita uloga lokalnih i regionalnih vlasti

1. smatra da visokokvalitetni i uključivi sustavi obrazovanja i osposobljavanja koji su jednako dostupni svima, bez obzira na osobne značajke učenika, njihovu obiteljsku, kulturnu i socioekonomsku situaciju, utiru puteve do školskog uspjeha, ali i naš zajednički put prema socijalnoj koheziji i održivijem gospodarstvu u Europskoj uniji;

2. iznimno cijeni „pristup na razini cijele škole” koji potiče Europska komisija i koji uključuje lokalne i regionalne vlasti, što je važan preduvjet za reformu politike obrazovanja i osposobljavanja i postizanje ključnih ciljeva europske suradnje u tom području, kao što su smanjenje udjela učenika koji postižu slabe rezultate iz osnovnih vještina i sprečavanje ranog napuštanja školovanja;

3. ističe da se mjere protiv ranog napuštanja školovanja ( 3 ) često provode na lokalnoj i regionalnoj razini, što omogućuje rješavanje pitanja unutar konteksta;

4. smatra da dobrobit učenika i školskog osoblja u školama treba promicati kroz smanjivanje razlika u obrazovanju između udaljenih, ruralnih i urbanih područja te razlika među obrazovnim ustanovama. Taj se cilj može postići samo odgovarajućim financiranjem usmjerenim na promicanje kohezije i mogućnosti donošenja odluka koje se temelje na podacima; u svakom slučaju, kvaliteta decentraliziranog obrazovnog sustava može se poboljšati samo uz pomoć sveobuhvatnog pristupa, a ne isključivo sa stajališta proračuna;

5. naglašava važnost prikupljanja i analize podataka na lokalnoj, regionalnoj i nacionalnoj razini. Analiza tih podataka mogla bi otkriti zajedničke trendove relevantne za rano napuštanje školovanja i dovesti do predlaganja rješenja za suočavanje s izazovima na temelju lokaliziranog pristupa. Na primjer, u Latviji je osmišljen nacionalni interaktivni alat za prikupljanje informacija o učenicima od trenutka kada nastavnik utvrdi da postoji rizik od ranog napuštanja školovanja. Na taj se način na lokalnoj i regionalnoj razini može stvoriti široka statistička osnova o uzrocima i trendovima ranog napuštanja školovanja;

6. poziva na širu primjenu lokalnih i regionalnih najboljih praksi za izgradnju snažnog digitalnog obrazovnog ekosustava i poticanje održive digitalne transformacije. To bi pogodovalo visokokvalitetnom i uključivom obrazovanju za sve i istodobno poboljšalo digitalnu koheziju s ciljem smanjivanja teritorijalnih nejednakosti. Na primjer, u francuskoj regiji Île-de-France je, u kontekstu prilagodbe uvjetima koje je stvorila pandemija bolesti COVID-19, razvijena platformu za besplatno učenje jezika QIOZ;

Utjecaj krize na obrazovne sustave

7. ističe da se broj mladih koji napuštaju školovanje tijekom posljednjeg desetljeća postojano smanjivao. Međutim, postoji bojazan da će pandemija preokrenuti taj pozitivan trend ( 4 ) . O tome svjedoče informacije o napretku ostvarenom u školskoj godini 2021.–2022. i povezanosti tog napretka s ograničenjima zbog pandemije bolesti COVID-19. Na primjer, u belgijskim regijama Valoniji i Bruxellesu broj učenika koji rano napuštaju školovanje povećao se za 28 %, posebno u srednjoškolskom obrazovanju;

8. poziva na to da se ne zanemari utjecaj pandemije bolesti COVID-19 na mentalno i fizičko zdravlje i opću dobrobit učenika. Osim toga, trebalo bi obratiti pozornost na činjenicu da je zbog te krize došlo do pada motivacije za učenje kod skupina učenika kojima prije nije prijetio rizik od ranog napuštanja školovanja i da je ona ujedno nesrazmjerno utjecala na učenike u ranjivom i nepovoljnom položaju; stoga poziva na inovativne motivacijske aktivnosti za djecu koja su uspješna u školi;

9. poziva na socijalno uključivo i u psihološkom pogledu prilagođeno obrazovanje za svu ukrajinsku djecu školske dobi koja žive u državama članicama EU-a zbog rata u Ukrajini; također poziva na prilagođene i dobro osmišljene programe učenja jezika (kao što su oni koji se nude u Flamanskoj regiji u Belgiji) ( 5 ) za učenike koji ne govore jezik dotične države članice EU-a kako bi se promicala njihova integracija i poboljšali rezultati;

Zaključci

10. slaže se sa zaključkom neovisne procjene ( 6 ) provedbe Preporuke Vijeća od 28. lipnja 2011. o politikama za smanjenje ranog napuštanja školovanja ( 7 ) da je suradnja među različitim razinama vlasti (nacionalnom, regionalnom, lokalnom) i dalje ograničena i fragmentirana. To je jedno od područja u kojima su potrebni dodatni napori kako bi se riješio problem ranog napuštanja školovanja, posebno putem suradnje u okviru inovacijskih ekosustava;

11. ističe da lokalne i regionalne vlasti imaju ključnu ulogu u uspostavi i modernizaciji obrazovnih ustanova, promicanju jednakih mogućnosti za sve i izgradnji sigurnog, uključivog i učinkovitog okruženja za učenje, uz naglasak na sve učestalijem vršnjačkom nasilju/kiberzlostavljanju; naglašava važnost dugoročne potpore iz strukturnih fondova EU-a za općinske projekte za modernizaciju obrazovnog okruženja i održavanje dobre kvalitete postojeće obrazovne infrastrukture s obzirom na utjecaj ruskog rata u Ukrajini, energetsku krizu i porast inflacije na nacionalne i lokalne proračune;

12. poziva na to da se predstojeći izazovi rješavaju s pomoću „pristupa na razini škole”. Jedan od tih izazova predstavljaju generacijska obnova nastavnog osoblja i stvaranje opsežnih motivacijskih programa za nastavnike i školsko osoblje. Neke lokalne i regionalne vlasti već provode takve programe i oni uključuju mjere kao što su stipendije za studente završnih godina na pedagoškim fakultetima, posebno za buduće nastavnike u području STEM-a ili drugo stručno osoblje u školama (psiholozi, socijalni pedagozi itd.). Istodobno bi trebalo nastaviti promicati profesionalni razvoj, usavršavanje i, prema potrebi, programe prekvalifikacije nastavnika.

Bruxelles, 12. listopada 2022. Predsjednik Europskog odbora regija Vasco ALVES CORDEIRO

(1) COM(2020) 625 final

(2) SL C 66, 26.2.2021., str. 1.

(1) COM(2020) 625 final

(2) SL C 66, 26.2.2021., str. 1.

(3) SL C 175, 7.6.2021., str. 6.

(1) Izvješće o konačnom ishodu Konferencije o budućnosti Europe, svibanj 2022., 32. prijedlog (str. 81).

(2) COM (2022) 404 final

(1) Vidjeti definiciju u priloženom radnom dokumentu službi Komisije.

(1) Vidjeti definiciju u priloženom radnom dokumentu službi Komisije.

(1) SL C 174, 7.6.2014., str. 1.

(2) Mišljenje Europskog odbora regija – Uspostava europskog prostora obrazovanja do 2025. (SL C 175, 7.5.2021., str. 6.).

(3) EU-ovim pokazateljem „rano napuštanje školovanja” mjeri se udio osoba u dobi od 18 do 24 godine čija je najviša stečena razina obrazovanja predmetna nastava i koje više ne pohađaju formalno ni neformalno obrazovanje i osposobljavanje.

(4) Europska komisija, Glavna uprava za obrazovanje, mlade, sport i kulturu, Pregled obrazovanja i osposobljavanja 2021.: Sažetak, Ured za publikacije Europske unije, 2021., https://data.europa.eu/doi/10.2766/480191.

(5) Onthaalonderwijs voor anderstalige kinderen (OKAN) (Nastava za djecu s drugim materinjim jezikom).

(6) Europska komisija, Glavna uprava za obrazovanje, mlade, sport i kulturu (2019.), Donlevy, V., Day, L., Andriescu, M., Downes, P., Assessment of the implementation of the 2011 Council recommendation on policies to reduce early school leaving: final report (Procjena provedbe Preporuke Vijeća o politikama za smanjenje ranog napuštanja školovanja iz 2011.: završno izvješće), Ured za publikacije.

(7) SL C 191, 1.7.2011., str. 1.